SET พรุ่งนี้ขึ้นต่อ คาดเริ่มมี Window Dressing ก่อนปิดงบฯสิ้นปี
บล.อาร์เอชบี เชื่อว่าตลาดหุ้นไทยมีลุ้นที่จะปรับตัวขึ้นได้ เนื่องจากคาดว่าแรงขายของนักลงทุนต่างชาติน่าจะบางลง และน่าจะเริ่มมีการทำ Window Dressing ก่อนปิดงบฯสิ้นปี พร้อมให้แนวรับ 1,265 จุด ส่วนแนวต้าน 1,280 จุด
23 ธ.ค. 2558

นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) เปิดเผยถึงตลาดหุ้นไทยวันนี้ (23 ธ.ค.) ดีขึ้น เนื่องจากแรงขายหุ้นในกลุ่มสื่อสารน้อยลง และก็มีแรงซื้อสลับเข้ามาบ้าง โดยคาดว่ากองทุนจากน่าซื้อกลับหลังจากที่ได้รับรู้ข้อมูลจาก 4 บริษัทสื่อสาร อีกทั้งราคาน้ำมันดิบรีบาวด์ขึ้น ทำให้มีแรงซื้อหุ้นในกลุ่มพลังงานเข้ามาบ้าง แต่ก็ต้องรอลุ้นสต็อคน้ำมันของสหรัฐฯต่อไปว่าจะเป็นอย่างไรบ้าง
นอกจากนี้ ตลาดฯยังได้แรงหนุนจากหุ้นในกลุ่มค้าปลีกด้วย หลังจากที่จะมีการลดหย่อนภาษีให้กับบุคคลธรรมดา ที่จับจ่ายใช้สอยไม่เกิน 15,000 บาท ในช่วง 25-31 ธ.ค.นี้ ซึ่งขณะนี้รอเพียงสรรพากรประกาศออกมาอีกที
ด้านตลาดหุ้นอื่นในภูมิภาคเอเชียวันนี้อยู่ในแดนบวกเป็นส่วนใหญ่ ยกเว้นตลาดหุ้นจีนที่ติดลบเล็กน้อย ภายหลังจากที่ตัวเลข GDP งวดไตรมาส 3/58 ของสหรัฐฯออกมาดีกว่าคาด และตัวเลขใช้จ่ายการบริโภคของสหรัฐฯงวดไตรมาส 3/58 ก็ออกมาดี
แนวโน้มการลงทุนในวันพรุ่งนี้ (24 ธ.ค.) เชื่อว่าตลาดหุ้นไทยมีลุ้นที่จะปรับตัวขึ้นได้ เนื่องจากคาดว่าแรงขายของนักลงทุนต่างชาติน่าจะบางลง และน่าจะเริ่มมีการทำ Window Dressing ก่อนปิดงบฯสิ้นปี พร้อมให้แนวรับ 1,265 จุด ส่วนแนวต้าน 1,280 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
ADVANC ปิดที่ 153.00 บาท เพิ่มขึ้น 1.50 บาท
JAS ปิดที่ 3.22 บาท เพิ่มขึ้น 0.12 บาท
INTUCH ปิดที่ 52.50 บาท เพิ่มขึ้น 2.00 บาท
PTT ปิดที่ 248.00 บาท เพิ่มขึ้น 8.00 บาท
KBANK ปิดที่ 151.00 บาท เพิ่มขึ้น 4.00 บาท
 
ที่มา: สำนักข่าวอินโฟเควสท์